Document ID: 31994L0061

ΟΔΗΓΙΑ 94/61/ΕΚ ΤΗΣ ΕΠΙΤΡΟΠΗΣ της 15ης Δεκεμβρίου 1994 για παράταση της περιόδου ισχύος της προσωρινής αναγνώρισης ορισμένων προστατευόμενων περιοχών που προβλέπει το άρθρο 1 της οδηγίας 92/76/ΕΟΚ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσή τους στην Κοινότητα (1), όπως τροποποιήθηκε τελευταία από την οδηγία 94/13/ΕΚ (2), και ιδίως το άρθρο 2 παράγραφος 1 στοιχείο η) πρώτη περίπτωση,
τη οδηγία 92/76/ΕΟΚ της Επιτροπής της 6ης Οκτωβρίου 1992 περί αναγνωρίσεως προστατευόμενων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα (3), όπως τροποποιήθηκε από την οδηγία 93/106/ΕΚ (4), και ιδίως το άρθρο 2,
Εκτιμώντας:
ότι βάσει των διατάξεων της οδηγίας 92/76/ΕΟΚ της Επιτροπής, ορισμένες περιοχές της Κοινότητας αναγνωρίζονται, για περίοδο που λήγει στις 31 Δεκεμβρίου 1994, ως "προστατευόμενες περιοχές" όσον αφορά ορισμένους επιβλαβείς οργανισμούς-
ότι η αναγνώριση αυτή ήταν προσωρινή, μέχρι να επιβεβαιωθεί από τα αποτελέσματα κατάλληλων μελετών, που ελέγχονται από εμπειρογνώμονες της Επιτροπής, ότι ένας ή περισσότεροι οργανισμοί, ως προς τους οποίους οι περιοχές αναγνωρίστηκαν ως προστατευόμενες περιοχές, δεν ενδημούν ή δεν έχουν εγκατασταθεί στις περιοχές αυτές-
ότι οι εν λόγω μελέτες δεν έχουν ακόμη ολοκληρωθεί- ότι, επομένως, είναι σκόπιμο να παραταθεί η προσωρινή αναγνώριση για μια περαιτέρω περίοδο, ώσπου να ολοκληρωθούν οι μελέτες-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Φυτοϋγειονομικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η ημερομηνία "31 Δεκεμβρίου 1994" που αναφέρεται στο άρθρο 1 της οδηγίας 92/76/ΕΟΚ αντικαθίσταται από την ημερομηνία "1η Ιουλίου 1995".
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία μέχρι την 1η Φεβρουαρίου 1995. Πληροφορούν αμέσως την Επιτροπή σχετικά.
Όταν τα κράτη μέλη θεσπίζουν τις εν λόγω διατάξεις, αυτές παρέχουν παραπομπή στην παρούσα οδηγία ή συνοδεύονται από παρόμοια παραπομπή κατά τη επίσημη δημοσίευσή τους. Ο τρόπος της παραπομπής αυτής αποφασίζεται από τα κράτη μέλη.
2. Τα κράτη μέλη ανακοινώνουν αμέσως στην Επιτροπή το κείμενο των διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία. Η Επιτροπή πληροφορεί σχετικά τα άλλα κράτη μέλη.
Άρθρο 3
Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 15 Δεκεμβρίου 1994.

Labels: 20
16
6